b'\n_START_ARTICLE_\nPermisjon\n_START_SECTION_\nForeldrepermisjon\n_START_PARAGRAPH_\nForeldrene har rett til permisjon s\xc3\xa5 lenge det ytes foreldrepenger fra folketrygden via NAV. _NEWLINE_Hvis foreldrene velger \xc3\xa5 ta ut foreldrepenger til 100\xc2\xa0% av grunnlaget har de fra 1. juli 2013 rett p\xc3\xa5 permisjon i 49 uker eller hvis de velger 80% av grunnlaget kan de ta ut permisjon i 59 uker. Foreldre kan fordele disse ukene mellom seg slik de \xc3\xb8nsker med unntak av 3 uker f\xc3\xb8r f\xc3\xb8dselen og 15 uker inkludert de f\xc3\xb8rste seks uker etter f\xc3\xb8dselen som er forbeholdt moren og 15 uker fedrekvote som er forbeholdt far. _NEWLINE_Utgangspunktet for utregning av foreldrepenger er hver av foreldrenes l\xc3\xb8nn basert p\xc3\xa5 samme regler som utregning av sykepenger.\n_START_SECTION_\nSvangerskapspermisjon\n_START_PARAGRAPH_\nGravide arbeidstakere har rett p\xc3\xa5 svangerskapspermisjon i inntil 12 uker under svangerskapet. Uttak av foreldrepenger kan starte fra samme tidspunkt. Uttak av foreldrepenger m\xc3\xa5 senest starte 3 uker f\xc3\xb8r f\xc3\xb8dselen, og denne permisjonstiden er forbeholdt moren.\n_START_SECTION_\nF\xc3\xb8dselspermisjon\n_START_PARAGRAPH_\nDe seks f\xc3\xb8rste ukene etter f\xc3\xb8dselen er ogs\xc3\xa5 forbeholdt moren. Far har imidlertid rett til \xc3\xa5 ta ut to uker omsorgspermisjon i forbindelse med f\xc3\xb8dselen. Dette er ikke en del av fedrekvoten p\xc3\xa5 15 uker, som normalt tas ut senere i st\xc3\xb8nadsperioden.\n_START_SECTION_\nFedrekvote og m\xc3\xb8drekvote\n_START_PARAGRAPH_\nFedrekvoten er fra 2018 p\xc3\xa5 15 uker og er forbeholdt far/medmor. Foreldrepermisjonen er tredelt, med 15 uker forbeholdt mor og en tilsvarende del forbeholdt far. De resterende 16 uker kan foreldrene dele. Seks uker av mors del (m\xc3\xb8drekvoten) m\xc3\xa5 tas ut i forbindelse med f\xc3\xb8dselen.\n_START_SECTION_\nOmsorgspermisjon\n_START_PARAGRAPH_\nOmsorgspermisjon er en 2 ukers velferdspermisjon faren/medmoren har rett p\xc3\xa5 i forbindelse med f\xc3\xb8dselen, men som ikke inng\xc3\xa5r i f\xc3\xb8dselspermisjonen. Man har ikke krav p\xc3\xa5 l\xc3\xb8nn disse to ukene, men det er vanlig at arbeidsgiver dekker det.'